 शिकायत में से सरल का नाम कटवा दिया. जिससे सरल जेल जाने से तो बच गया लेकिन घटना के वक्त वह वहां मौजूद था इसलिए उसे फौज से निष्कासित कर दिया गया. उसका रेकार्ड अच्छा ना होने की वजह से अब उसे कही नौकरी भी नहीं मिल रही है. वह खूब शराब पीता है और अपनी पत्नी को रोज मारता है और अपनी बर्बादी के लिए उसे ही दोष देता है.
सरल की हकीकत जानकर मुझे अपने आप से घृणा होने लगी कि मैं कैसे ऐसे घृणित इंसान से प्यार कर बैठी. शायद वह मेरी नादानी और कम उम्र की सोच थी. लेकिन अब मैं विचारों से परिपक्व हो गई हूं. अपना भला-बुरा समझ सकती हूं भविष्य के बारे में सोच सकती हूं. मुझे सरल के साथ अपना भविष्य अंधकारमय लग रहा था जबकि महीप सच्चे हमदम, हमसफर की तरह नजर आ रहे थे. मैंने फैसला कर लिया कि मैं तलाक के पेपर पर हस्ताक्षर नहीं करूंगी. अब मैं कभी भी महीप का साथ नहीं छोडूंगी.
महीप को जैसे ही यह बात बताई. महीप का चेहरा लटक गया. पहली बार उनके चेहरे पर परेशानी के भाव देख रही थी. उनकी बैचेनी देख रही थी. वे मुझे तलाकनामे पर हस्ताक्षर करने के लिए मनाने लगे. खुद से दूर रहने के लिए मुझे कन्वींस करने लगे. अपने तबादले की बात की, मुझे आजाद जिन्दगी का पाठ पढ़ाने लगे. महीप का यह व्यवहार मेरी समझ से परे था.
मैं अब ये कैसी बात कर रही थी. जब तक मुझे आस थी मैं सरल के साथ जाऊंगी तब तक तो मैंने महीप के 'हर तरह' के सुख की बात कभी नहीं की और आज मैं खुद स्वार्थी बनकर उनसे ऐसी बातें कर रही थी. दरअसल, अब मुझे पूरी औरत बनना था, एक पत्नी और उससे भी बढ़कर एक मां ...! हां.. मैं भी चाहती थी कि मेरी कोख में मेरा अंश पले-बढ़े, मैं उसे जन्म दूं और फिर... न जाने कहां कहां तक मेरी सोच भागने लगी.
आज कल मेरे बैंक में मेरे सहकर्मी मुझसे पूछते, शादी को तीन साल होने को आये खुशखबरी कब दे रही हो. अभी तो गोद में बच्चा आ जाना चाहिये. वरना लोग बांझ होने का लांछन लगाते है. ये अच्छा है की तुम परिवार के साथ नहीं रहती हो वरना रोज ताने सुनने पडते. ऐसी बातें सुनाकर मुझे मां बनने के लिए प्रेरित करते रहते. मेरे साथ पढ़ने वाली मेरी अन्य सहेलियां जिनकी शादी हो चुकी थी वे भी एक दो बच्चों की मां बन चुकी थी और मैंने एक झूठी आस में अपने जीवन के चार साल विवाहित होकर भी बिना वैवाहिक सुख के बिता दिये थे.
महीप सच ही बोल रहे थे कि स्वतंत्रता से बढ़कर कोई सुख नहीं. पर फिर भी हम एक-दूसरे से बंध जाते है. अलग अलग भौतिक सुखों की कामना करते है. एक-दूसरे से अपेक्षाएं रखते है. उन अपेक्षाओं के पूरा होने में अपना सुख मानते है.
उनको मेरी अपेक्षाओं से अनजान बनते देख मैं सीधे बोल पड़ी, "मैं मां बनाना चाहती हूं .. मां... तुम्हारे बच्चे की, मुझे ये सुख तुम ही दे सकते हो" महीप ने गर्दन झुका ली. कुछ बोले नहीं. मैंने फिर पुछा, "तुमने जवाब नहीं दिया, क्या तुम मुझे ये सुख नहीं दोंगे" वे फिर सोच मे पड गये और होठो ही होठो में बुदबुदाते हुये बोले, "काश.... दे पाता" वे क्या क्या बुदबुदाये यह मैंने सुन लिया था फिर भी पूछा क्या कहा आपने. तब वे फिर मुझे अपने कसम की दुहाई देने लगे तो मैं बोली, "तोड़ दो..... आप कोई पितामह भीष्म नहीं हो और ना ही ये वह युग है, तुम्हारे कसम तोड़ने से किसी को कोई नुकसान नहीं है." इसी बात को लेकर हममे बहस चलती रही आखिर उन्हें मेरे सवालों का जवाब देना भारी पड़ रहा था तो वे झल्लाते हुये उठकर सीधे बाहर निकल गये.
उसके बाद कई बार मैंने उनसे बात करनी चाही लेकिन हर बार मेरी बात काट कर वे बाहर चले जाते. अब वे घर में कम ही रहते. सिर्फ खाना खाने आते या फिर जब मैं घर में ना रहूं तब घर के काम निपटाते. उन्होंने अपने काम की आदत नहीं छोड़ी. उनका व्यवहार देखकर लगने लगा, तो क्या ये घर का सारा काम इसीलिए करते है ताकी मेरे चले जाने के बाद इन्हे काम करने में कोई परेशानी ना हो. वे किसी और पर डिपेन्ड न हो. उन्होंने कहा स्वतंत्रता में ही सुख है तो क्या वे अकेले जीवन व्यतित करने को स्वतंत्रता कहते है और उसमें सुख अनुभव करते है. शायद ऐसा ही हो.
मैंने भी आस नहीं छोड़ी और ना ही उन्हें अकेला छोडा. तलाक के पेपर पर मैंने हस्ताक्षर भी नहीं किये. उन्होंने आठ दस बार पूछा मुझसे, "हस्ताक्षर कब करोगी" लेकिन मेरा जवाब ना मिलने पर वे मुझसे बहस नहीं करते थे. अब यही रूटीन हो गया था हमारा. दो अजनबी एक घर में एक छत के नीचे अलग अलग बेडरूम में सोते. अपने अपने हिस्से के काम निपटाते और चले जाते.
दो महिने बाद इसमें थोड़ी तबदीली आयी. हमारे जीवन में एक नये सदस्य का आगमन हुआ और मुझे महीप का दूसरा रूप भी देखने को मिला. उनका वह रूप कितना सच्चा और कितना झूठा था ये मैं समझ ही नहीं पा रही थी. उस नये सदस्य का नाम था काव्या.
महीप जब उसे लेकर आये तो यही बताया कि वह उनकी बहन है.